**Objem vyhlásených a ukončených verejných obstarávaní na stavebné práce v prvom štvrťroku tohto roka klesol**

**Bratislava 1. júna – verejní obstarávatelia, obstarávatelia a subjekty, ktorým bola poskytnutá dotácia v prvých troch mesiacoch tohto roka vypísali stavebné zákazky za 322 miliónov EUR. Objem je v porovnaní s minulým rokom o 40 percent nižší. O 6,4 percent klesol tiež počet vyhlásených verejných obstarávaní. Vyplýva to z najnovšej analýzy spracovanej analytickou spoločnosťou CEEC Research na základe údajov poskytnutých Úradom pre verejné obstarávanie ku koncu marca 2015 vo Vestníku verejného obstarávania.**

Aj napriek tomu, že objem stavebnej produkcie v prvých mesiacoch tohto roka po prvýkrát po dlhých rokoch stúpal, počet aj objem verejných stavebných zákaziek v prvom štvrťroku tohto roka klesol. Celková predpokladaná hodnota vyhlásených stavebných súťaží v objeme 322 miliónov EUR je v porovnaní s minulým januárom až marcom o 40,7 percent nižšia. Objem nadlimitných zákaziek, teda zákaziek s predpokladanou hodnotou vyššou ako 5 miliónov EUR, sa oproti prvému štvrťroku roka 2014 prepadol dokonca o dve tretiny (68,2 percent).   
„*V súčasnosti sa končí programové obdobie 2007 – 2013 a začína sa nové programové obdobie 2014 – 2020. Projekty z „nového“ obdobia sa ešte nezačali obstarávať. Predpokladáme, že v druhom polroku roku 2015 a začiatkom roku 2016 sa situácia výrazne zmení,“* hovorí ***predsedníčka Úradu pre verejné obstarávanie Zita Táborská.*** *„Slovenské stavebníctvo aktuálne rastie vďaka veľkému objemu zazmluvnených verejných zákaziek z predchádzajúcich štvrťrokov. Pokiaľ sa podarí pokračovať v predchádzajúcej naštartovanej investičnej politike štátu, zaznamenaný výpadok nových zákaziek v prvom štvrťroku 2015 naštartované oživenie sektora nezastaví. V prípade ale ďalšieho výpadku by sektor mohol upadnúť späť do recesie,“* doplňuje ***Jiří Vacek, riaditeľ analytické spoločnosti CEEC Research.***

|  |  |  |  |
| --- | --- | --- | --- |
|  | Celkom | | |
| mil. EUR | medziročná zmena v % | |
| 2012 | 2 498 |  | . |
| 2013 | 3 941 | 🡅 | +57,7 |
| 2014 | 2 536 | **🡇** | -35,7 |
| 1. štvrťrok 2015 | 322 | **🡇** | -40,7 |

Vyššie uvedená hodnota bola verejnými obstarávateľmi, obstarávateľmi a subjektami, ktorým bola poskytnutá dotácia, oznámená celkovo v 452 súťažiach, čo v porovnaní predchádzajúcim rokom predstavovalo pokles o 6,4 percent. Pokiaľ by sme porovnávali iba nadlimitné zákazky, dostaneme medziročný pokles počtu vyhlásených verejných obstarávaní o 23,5 percent*. „Rok 2015 je rokom prechodu plánovacieho obdobia do nasledovného. Dnes, skoro v polroku 2015, nie je priestor na zvládnutie kompletného procesu VO tak, aby stavby boli zrealizované do konca končiaceho plánovacieho obdobia t.j 31.12.2015. Môžeme len dúfať, že príprava súťaží obstarávateľov a priebeh VO bude v nasledovnom plánovacom období racionálnejší a umožní v štandartnom pracovnom tempe vyčerpať ponúkané finančné zdroje EÚ,“* hovorí***Miroslav Beka, riaditeľ organizačnej zložky Slovensko, HOCHTIEF CZ a.s.***

Verejní obstarávatelia, obstarávatelia a subjekty, ktorým bola poskytnutá dotácia zo zákaziek vyhlásených v prvom štvrťroku tohto roka už viac ako desatinu (11 percent objemu) zrušili. Stavebné firmy tak prišli o zákazky za 35 miliónov EUR. Zo zákaziek, ktoré boli vyhlásené v prvom štvrťroku tohto roka, ich tieto subjekty zatiaľ ukončili (vybrali konkrétnu realizačnú firmu) iba v jednom percente prípadov. Podiel zadaných zákaziek je v roku 2015 stále menší ako v predchádzajúcich rokoch, pretože niektoré zákazky ešte bežia.

Celkom v prvom štvrťroku tohto roka verejní obstarávatelia, obstarávatelia a subjekty, ktorým bola poskytnutá dotácia, ukončili 267 stavebných zákaziek. Ich celková hodnota medziročne klesla o pätinu (20,5 percent) na 300 miliónov EUR. V prípade nadlimitných zákaziek, teda zákaziek s predpokladanou hodnotou vyššou než 5 miliónov EUR, došlo k medziročnému poklesu objemu zadaných zákaziek o viac ako tretinu (37,0 percent).

Najnovšie prognózy vývoja stavebného a projektového trhu nájdete na

www.ceec.eu

**Kontakt pre média:**

Alena Bradáčová  
PR & Communication Director  
CEEC Research  
E-mail: bradacova@ceec.eu  
Tel.: +420 777 299 790

***CEEC Research*** *je najväčšou analytickou spoločnosťou špecializujúcou sa na stavebníctvo, projektový a developerský sektor, strojárenstvo a oblasť verejných zákaziek v krajinách strednej a východnej Európy. Bola založená v roku 2005 a od tej doby bezplatne poskytuje štúdie o aktuálnom stave a očakávanom vývoji v týchto segmentoch v desiatich krajinách strednej a východnej Európy. Všetky štúdie a analýzy CEEC Research sú založené výhradne na údajoch získaných z pravidelných štruktúrovaných interview s kľúčovými predstaviteľmi vybraných najväčších, stredných a malých spoločností.*

***CEEC Research*** navyše k pravidelným a bezplatným analýzam stavebného, projektového, developerského, strojárenského a verejného sektora tiež organizuje úzko zamerané konferencie, ktorých sa zúčastňujú generálni riaditelia najvýznamnejších stavebných, developerských, projektových a strojárenských spoločností, prezidenti zväzov, cechov a komôr z týchto oblastí, aby diskutovali s najvyššími predstaviteľmi štátu vybraných krajín.